Elektronske vloga je dosegljiva na portalu eUprava – roka za oddajo ni

<https://e-uprava.gov.si/si/podrocja/izobrazevanje-kultura/visoka-in-visja-sola/enkratno-izplacilo-solidarnostnega-dodatka-studentom>

Vprašanja

# **KDO PREJME DODATEK?**

## Kdo so upravičenci do solidarnostnega dodatka?

* Enkratni solidarnostni dodatek v višini 150 EUR se izplača tistim višješolskim in visokošolskim študentom in študentkam, ki se v študijskem letu 2019/2020 izobražujejo po javno veljavnih študijskih programih, ki se izvajajo v Republiki Sloveniji kot redni študij in ki imajo stalno prebivališče v Republiki Sloveniji.

Ali so do dodatka upravičeni tudi dijaki?

* Ne, enkratni solidarnostni dodatek v višini 150 EUR se izplača višješolskim in visokošolskim študentom in študentkam, ki izpolnjujejo pogoje.

## Trenutno sem v tujini na mednarodni izmenjavi Erasmus+. Ali sem upravičena do solidarnostnega dodatka?

## Da. Ne glede na to, ali se trenutno nahajate na mednarodni izmenjavi za študij ali prakso (npr. Erasmus+) v tujini, ste upravičeni do enkratnega solidarnostnega dodatka v višini 150 EUR ob pogojih, da ste v študijskem letu 2019/2020 vpisani v javnoveljaven študijski program v Republiki Sloveniji, ki se izvaja kot redni študij, in imate stalno prebivališče v Republiki Sloveniji.

Ali sem do solidarnostnega dodatka upravičen, če sem kot študent/-ka tuje inštitucije trenutno na mednarodni izmenjavi (npr. Erasmus+) na slovenskem visokošolskem zavodu?

* Ne, če ste tuj študent na mednarodni izmenjavi (npr. Erasmus+, Ceepus) v Republiki Sloveniji, ste vpisani na tuj visokošolski zavod in ste na slovenskem visokošolskem zavodu ali višji strokovni šoli na mednarodni izmenjavi, niste vpisani v javnoveljavni študijski program v Republiki Sloveniji.

## Ali enkratni solidarnostni dodatek pripada tujemu študentu, ki je redno vpisan v Republiki Sloveniji in ima stalno prebivališče v Republiki Sloveniji?

* Študent je upravičen do dodatka, v kolikor ima v RS prijavljeno stalno bivališče, ne glede na državljanstvo, in izpolnjuje ostale pogoje.

## Ali mi pripada enkratni solidarnosti dodatek, če redno študiram v tujini na tujem visokošolskem zavodu in imam stalno bivališče v Republiki Sloveniji?

* Ne, študenti, ki študirajo na tujih izobraževalnih institucijah, niso upravičeni do dodatka, saj se ne izobražujejo po javno veljavnih študijskih programih v Republiki Sloveniji. Študijski program postane javno veljaven v Republiki Sloveniji, ko ga akreditira Nacionalna agencija Republike Slovenije za kakovost v visokem šolstvu (NAKVIS).

## Sem prejemnik družinske pokojnine. Ali mi pripada dodatek?

* Da, prejemniki družinske pokojnine niso vključeni v obvezno zavarovanje po 14., 15., 16., 17. in 25. členu Zakona o pokojninskem in invalidskem zavarovanju.

## Ali sem upravičen do enkratnega solidarnostnega dodatka v višini 150 eurov, če sem redni študent in vključen v prostovoljno zavarovanje, ker sem starejši od 26 let?

* Da, če ste si zdravstveno zavarovanje uredili na podlagi 20. točke 15. člena Zakona o zdravstvenem varstvu in zdravstvenem zavarovanju (zavarovalna podlaga 048).

## Ali dodatek pripada tudi rednim študentom s stalnim prebivališčem v Republiki Sloveniji, ki so zaposleni?

* Ne, do dodatka so upravičeni študenti, ki imajo stalno prebivališče v RS, se izobražujejo po javno veljavnih študijskih programih v RS in 13. marca 2020 niso bili vključeni v obvezno pokojninsko in invalidsko zavarovanje. Vlada RS je na seji dne 21. 4. 2020 namreč potrdila spremembe in dopolnitve zakona o spremembah in dopolnitvah Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo, po katerem se bo sprememba 58. člena uporabljala od 13. marca 2020 dalje.

## Ali bom v primeru, če letos izgubim status študenta ali letnika ne končam uspešno, moral solidarnostni dodatek vrniti?

* Ne, ukrep je vezan na status študenta v študijskem letu 2019/20.

## Trenutno pavziram. Ali mi pripada dodatek?

* Ne, ker v študijskem letu 2019/2020 nimate statusa študenta.

## Ali dodatek pripada tudi izrednim študentom, ki se v študijskem letu 2019/2020 izobražujejo po javnoveljavnih študijskih programih v Republiki Sloveniji?

* Študenti, ki so vpisani v javnoveljavni študijski program, ki se izvaja kot izredni študij v Republiki Sloveniji, po trenutno veljavnem zakonu niso upravičeni do enkratnega solidarnostnega dodatka. Izredni študenti bodo vlogo lahko oddali, če bo sprejet nov sveženj interventnih ukrepov, ki ga bo Vlada RS predlagala Državnemu zboru RS. Predvidoma je to po 4. maju 2020. Vloga bo dosegljiva na eUpravi, na istem naslovu, kot je trenutna.

## Ali se v prihodnje solidarnostni dodatek načrtuje tudi za izredne študente?

* Da, upravičeni študenti boste lahko oddali vloge po uveljavitvi zakona.

## Sem mati študentka, ki sem v času študija rodila. Ali sem v tem letu, ko sem doma z otrokom, upravičena do solidarnostnega dodatka?

## Da, če ste v študijskem letu 2019/2020 vpisani v javnoveljavni študijski program v Republiki Sloveniji, in sicer na dan uveljavitve *Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo* (na dan 11. 4. 2020), in imate v Republiki Sloveniji prijavljeno stalno bivališče.

## Sem študent in sem v času študija postal oče. Ali sem v tem letu, ko sem doma z otrokom, upravičen do solidarnostnega dodatka?

* Da, če ste v študijskem letu 2019/2020 vpisani v javnoveljavni študijski program v Republiki Sloveniji, in sicer na dan uveljavitve *Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo* (na dan 11. 4. 2020), in imate v Republiki Sloveniji prijavljeno stalno bivališče.

## Ali se lahko odrečem enkratnemu znesku 150 EUR, predvidenega z interventnim zakonom, in kako? Sam/-a dodatka ne potrebujem.

## Da, študent/-ka, ki je upravičen/-a do dodatka in tega ne želi prejeti, ne odda vloge.

## V študijskem letu 2019/2020 ponavljam letnik in sem redni študent s stalnim prebivališčem v Republiki Sloveniji. Ali mi pripada solidarnostni dodatek?

* Da.

## Letos opravljam le izpite (evidenčni vpis), nisem pa vpisan. Ali lahko uveljavljam dodatek?

* Ne, dodatek pripada študentom, ki so v študijskem letu 2019/2020 vpisani v redni javnoveljavni višješolski ali visokošolski študijski program v Republiki Sloveniji.

# **KAKO DO DODATKA?**

## Na kakšen način poteka oddaja elektronske vloge? Ali se bo ta lahko oddala zgolj enkrat?

* Oddaja elektronske vloge poteka s pomočjo spletne aplikacije oz. vnosa v elektronski obrazec, objavljenega na eUpravi <https://e-uprava.gov.si/si/podrocja/izobrazevanje-kultura/visoka-in-visja-sola/enkratno-izplacilo-solidarnostnega-dodatka-studentom>. Pri vnosu morate poskrbeti za pravilnost in resničnost podatkov. Te bomo primerjali s podatki v eVŠ evidenci študentov in diplomantov ter v Centralni evidenci udeležencev vzgoje in izobraževanja (CEUVIZ), ki ju upravlja ministrstvo. V kolikor bodo vaši podatki ustrezni in pravilni in boste upravičeni do izplačila dodatka, bomo nakazali znesek na posredovan transakcijski račun. Rok za oddajo obrazca ne zastara.

Katere podatke bo moral vnesti študent?

* Študent bo moral vpisati osebne podatke, vključno z naslovom, davčno številko, EMŠO in tekočim računom, ter iz menija izbrati svoj študijski program. Prav tako bo moral podati izjavo, s katero soglaša, da podatke preverimo in obdelamo za namen izplačila enkratnega solidarnostnega dodatka.

Ali boste preverjali, ali je študent rednega programa in kako? Kako boste preverjali, ali študent ima stalno bivališče v Sloveniji?

* Da. Oddane podatke bomo primerjali s podatki v eVŠ evidenci študentov in diplomantov ter v Centralni evidenci udeležencev vzgoje in izobraževanja (CEUVIZ).

Kako boste preprečili napake pri vnosu številke TRR?

* Obrazec na eUpravi ima v polju za vnos transakcijskega računa algoritem, ki preverja pravilnost vnosa z vidika ali tak račun obstaja v Sloveniji ali EU. Študent pa mora sam zagotoviti pravilnost tega podatka, da je vnesel svoj transakcijski račun. Z oddajo vloge študent tudi jamči za pravilnost in točnost podatkov.

Zakaj moramo študenti oddati vlogo za izplačilo enkratnega solidarnostnega dodatka? Zakaj nam sredstev ne nakažete avtomatsko?

* Študenti in študentke, ki izpolnjujete pogoje, morate z namenom uveljavitve omenjene pravice izpolniti elektronski obrazec “Vloga za izplačilo enkratnega solidarnostnega dodatka študentom”, ki je dostopen na eUpravi <https://e-uprava.gov.si/si/podrocja/izobrazevanje-kultura/visoka-in-visja-sola/enkratno-izplacilo-solidarnostnega-dodatka-studentom>. Ministrstvo za izobraževanje, znanost in šport namreč trenutno ne razpolaga z vsemi potrebnimi podatki, ki jih potrebuje za izvedbo nakazila. Oddaja vloge je enostavna in zanjo ne potrebujete e-identitete. Rok za oddajo vloge ne zastara.

Katerega podatka, ki je potreben za izplačilo, ministrstvo ne more pridobiti iz podatkovnih virov, ki jih upravljajo druge javne institucije?

* Transakcijskega računa študenta, saj zanj ni namena, da bi se hranil v povezavi v statusom študenta za celotno populacijo.

## Ali potrebujem za oddajo elektronske vloge preko eUprave elektronsko identiteto (kvalificirano digitalno potrdilo ali elektronski podpis)?

* Ne, za oddajo elektronske vloge ne potrebujete e-identitete.

## Kaj se zgodi, če oddam več vlog?

* Upoštevana bo zgolj ena vloga, kar se preverja na podlagi EMŠO. Upoštevna bo zadnja v celoti izpolnjena oddana vloga.

## Spremenil/-a sem priimek. S katerim priimkom naj se prijavim?

* Vaši podatki se bodo preverjali tudi na podlagi EMŠO, ki pa se ni spremenila.

## Kako dokazujem svoj status / kaj se bo preverjalo pri upravičenosti do dodatka?

* Študentu se sredstva solidarnostnega dodatka nakažejo na podlagi podatkov, ki jih ta sporoči preko za to namenjene elektronske vloge, ki bo dosegljiva na portalu eUprava <https://e-uprava.gov.si/si/podrocja/izobrazevanje-kultura/visoka-in-visja-sola/enkratno-izplacilo-solidarnostnega-dodatka-studentom>. Pri dodelitvi enkratnega solidarnostnega dodatka bo Ministrstvo za izobraževanje, znanost in šport na podlagi EMŠO študenta v eVŠ evidenci študentov in diplomantov ter v Centralni evidenci udeležencev vzgoje in izobraževanja (CEUVIZ), ki ju upravlja ministrstvo, preveril status študenta in stalno bivališče v Republiki Sloveniji.

## Na kateri dan se bo preverjal podatek vpisanih študentov, ki bodo upravičeni do enkratnega solidarnostnega dodatka?

* Podatki o upravičenosti do enkratnega solidarnostnega dodatka se bodo preverjali na dan uveljavitve Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP), to je na dan 11. 4. 2020.

## Vlogo sem oddal na portalu eUprava – kako lahko preverim, ali je bila oddana?

* Če ste vlogo oddajali brez e-identitete, se vam ob uspešni oddaji izriše zelen okvirček z napisom 'Vaša vloga je bila uspešno oddana'. V kolikor tega niste videli na ekranu, obstaja možnost, da vloge niste oddali. Če boste vlogo oddali še enkrat in bomo prejeli več vaših vlog, bomo upoštevali zadnjo v celoti izpolnjeno oddano vlogo.

## Vlogo sem oddal na portalu eUprava, nato pa sem ugotovil/-a, da sem naredil/a napako. Kaj moram narediti, saj vloge sam/-a ne morem izbrisati.

* V tem primeru izpolnite novo vlogo. Po EMŠO preverjamo, če za istega študenta oddanih več vlog. Upoštevali bomo zadnjo v celoti izpolnjeno oddano vlogo.

## Vlogo sem oddal na portalu eUprava, nato pa sem ugotovil/-a, da v Sloveniji nimam stalnega prebivališča, temveč le začasno, s čimer ne izpolnjujem pogoja za dodelitev dodatka. Kaj naj naredim oziroma - ali lahko vlogo izbrišem?

* Ne, vloge ne morete izbrisati. Pošljite sporočilo na e-naslov vprasanja.mizs@gov.si - sporočite EMŠO številko in dodajte izjavo, da naj to vlogo smatramo kot brezpredmetno.

## Zmotil/a sem se pri oddaji vloge – kako jo lahko prekličem?

* To storite tako,  da preklic vloge sporočite na vprasanja.mizs@gov.si in vaša vloga bo obravnavana kot preklicana. Za preklic morate navesti svojo EMŠO številko.

# **KAKO PREJMEM SREDSTVA (NAKAZILO)?**

## Kako se bo izplačal enkratni solidarnostni dodatek v višini 150 evrov za redne študente s stalnim prebivališčem v Republiki Sloveniji?

* Študentu/-ki se bodo sredstva enkratnega solidarnostnega dodatka nakazala na podlagi podatkov, ki jih ta  sporoči preko elektronske vloge na portalu eUprava <https://e-uprava.gov.si/si/podrocja/izobrazevanje-kultura/visoka-in-visja-sola/enkratno-izplacilo-solidarnostnega-dodatka-studentom>, po predhodnem preverjanju izpolnjevanja pogojev. Glede na postopke, potrebne za izvedbo nakazila, se bodo upravičencem sredstva nakazovala v paketih in sproti. Nakazilo prvi paket je načrtovano za 30. 4. 2020.

## Kdaj bom dobil/-a nakazilo?

* Po preverbi potrebnih podatkov se bodo upravičencem sredstva nakazovala sproti.

## Ker rok ne zastara, kako bo z izplačilom?

* Glede na postopke, potrebne za izvedbo nakazila, se bodo upravičencem sredstva nakazovala v paketih in sproti.

Ali bodo vsi študentje naenkrat dobili izplačilo in kdaj?

* Ne, to je odvisno od datuma oddaje vloge. Glede na postopke, potrebne za izvedbo nakazila, se bodo upravičencem sredstva nakazovala v paketih in sproti. Rok za oddajo vloge ne zastara.

## Ali je nakazilo enkratno ali mesečno?

* Solidarnostni dodatek v višini 150 eurov bo izplačan kot enkratno nakazilo.

## Ali je možno nakazilo tudi na bančni račun tuje banke, ki ni registrirana v Republiki Sloveniji; npr. na Hrvaškem?

* Da, nakazilo je možno tudi na banke v EU.

## Ali se pri dodelitvi solidarnostnega dodatka preverjajo dohodki in prilivi na mojem navedenem bančnem računu?

* Ne.

## Ali se lahko sredstva solidarnostnega dodatka nakažejo tudi na račun starša, zakonitega zastopnika ali koga tretjega, če sam nimam bančnega računa?

## Da.

## Nimam TRR-ja. Ali lahko dobim denar po pošti?

* Ne, iz proračuna RS se sredstva solidarnostnega dodatka nakazujejo samo na transakcijski račun.

## Ali bo enkratni solidarnostni dodatek vključen v obračun osnove dohodnine za leto 2020?

* Ne, za enkratni solidarnostni dodatek se ne odvede akontacija dohodnine.

## Ali lahko moji starši izpolnijo in oddajo elektronski obrazec namesto mene?

* Da, če jih za to pooblastite in jim zaupate zahtevane osebne podatke.